4.2.2022 г.
BG
Официален вестник на Европейския съюз
C 61/3
8. подчертава положителната страна на „новото нормално положение“, тъй като пандемията ускори и цифровия преход.
Въпреки това в повечето държави — членки на ЕС, съществува значително цифрово разделение между градските и селските райони по отношение на инфраструктурата, използването на интернет и услуги на електронното управление, както и силна концентрация на технологичната промишленост в определени региони на ЕС.
С оглед на устойчивото възстановяване е необходимо преодоляване на това цифрово разделение чрез всеобхватни стратегии с участието на всички равнища на управление.
Пандемията изведе на преден план стойността на цифровата свързаност и необходимостта от цифрово сближаване — концепция, която следва да бъде на равни начала с икономическото, социалното и териториалното сближаване.
В това отношение е от основно значение да се създаде надежден и всеобхватен набор от данни на местно и регионално равнище за транспониране на целите в цифровия компас за 2030 г. в областта на цифровите технологии на поднационалните равнища, което отразява ролята на МРВ в цифровата трансформация.
Тези обвързващи цели в областта на цифровите технологии следва да бъдат отразени в доклада за изпълнение на Европейската комисия относно дългосрочната визия за селските райони; 9. застъпва се за укрепване на ролята на МРВ в интеграцията на бежанци и мигранти.
Като се има предвид необходимостта от отговор на местно равнище на глобалните предизвикателства на миграцията и интеграцията, много МРВ играят активна роля в приемането и интегрирането на бежанци и мигранти, като осигуряват жизненоважна градска инфраструктура и услуги за посрещане на техните нужди, като например достъпни и социални жилища, качествено образование и здравни услуги.
Следователно политиките за приемане и интеграция на мигрантите трябва да бъдат формулирани чрез подход „от долу нагоре“ в консултация с МРВ, за да се гарантира, че тези политики няма да бъдат откъснати от реалността на приемащите общности.
Освен това трябва да се улесни достъпът на МРВ до фондове за подкрепа, а общините, които участват в програмата на ЕС за преместване и/или разработват свои собствени проекти за интеграция, следва да могат да получават пряко финансиране; 10. отбелязва със загриженост, че в отношенията между Обединеното кралство и ЕС, произтичащи от Споразумението за търговия и сътрудничество, липсва „дълбочина“ в териториален план.
КР изразява готовност да допринесе за положителна програма за териториално сътрудничество с МРВ от Обединеното кралство въз основа на нови начини, които не разчитат единствено на институционалната рамка на Споразумението за търговия и сътрудничество.
За тази цел може да се даде ход на няколко конкретни инициативи, като например изменение на Регламента относно Европейските групи за териториално сътрудничество (ЕГТС), с цел да се улесни създаването на ЕГТС с Обединеното кралство, или предоставяне на специфична подкрепа за административния капацитет на публичните институции за участие в проекти за сътрудничество с партньори от Обединеното кралство.
Наблюдението на участието на МРВ в изпълнението на резерва за приспособяване във връзка с последиците от Брексит също ще бъде от решаващо значение, за да се провери дали е преодоляно териториалното въздействие от оттеглянето на Обединеното кралство от ЕС; 11. изтъква, че според първото по рода си проучване, проведено от името на КР сред повече от един милион политици, избрани на поднационално равнище, почти две трети от местните политици (64 %) считат, че регионите, градовете и селата нямат достатъчно влияние върху изготвянето на политиките на ЕС.
Поради това Европа може да излезе от предизвиканата от COVID-19 криза с по-голяма степен на издръжливост от демократична и екологична гледна точка чрез официално признаване и прилагане на активната субсидиарност, за да се гарантира, че се предприемат действия на равнището, чието действие ще доведе до максимална добавена стойност за гражданите, и че са налице координирани и ефективни процеси на вземане на решения; 12. подчертава, че Конференцията за бъдещето на Европа е възможност, която трябва да се използва за насърчаване на Дома на европейската демокрация.
Като основни участници в прилагането и разработването на практики на демокрацията на участието и съвещателната демокрация, които допълват и укрепват представителната демокрация, градовете и регионите са от жизненоважно значение за повишаване на общественото доверие в демократичния процес на вземане на решения; поради това призовава институциите на ЕС да използват конференцията като възможност да изпробват иновативни мерки (като например интерактивната многоезична цифрова платформа и гражданските групи), които потенциално биха могли да се превърнат в постоянни характеристики на процедурите на ЕС за вземане на решения, и да се осведомят по-добре за нуждите на местните и регионалните власти, като същевременно отчитат необходимостта от промени в Договора; 13. подчертава, че развитието на регионите зависи в голяма степен от качеството на тяхната физическа свързаност.
Във връзка с това изтъква необходимостта от насърчаване на железопътния транспорт като основен елемент за решаване на проблема с изключването от обществен транспорт на отдалечените и по-слабо развитите региони; подчертава необходимостта от задълбочаване на интеграцията между екологосъобразните, иновативните и безопасните видове транспорт; признава, че регионалните летища играят важна роля в териториалното сближаване на ЕС за слабо населените, периферните или по-слабо развитите региони; подчертава, че с оглед на глобалните предизвикателства, които могат да бъдат преодолени единствено чрез сътрудничество, регионите и градовете в ЕС трябва да се съсредоточат едновременно в рамките на ЕС и извън него; 14. вижда голям потенциал за избраните на регионално и местно равнище милион политици от ЕС да допринесат за Дома на европейската демокрация и отбелязва, че съгласно последното ни проучване преобладаващото мнозинство от тези политици заявяват, че засилването на участието им ще подобри функционирането на демокрацията в ЕС;